"На земята има слънце и блага за всички..."
Днес се навършват 106 години от рождението на българската пророчица Ванга, чиито предсказания са смятани за чудо, известно по цял свят. Баба Ванга е родена с името Вангелия Пандева Гущерова през 1911 г. в Струмица, Македония. На 12 години загубва зрението си завинаги при внезапна буря. Изчезва в полето и след дълго търсене е открита затрупана с камъни и пръст в нива. След това започва да се проявява феноменът й, който към края на живота й я прави световноизвестна и събира опашки от хиляди хора, чакащи да се срещнат с нея пред дома й в Югозападна България. Сред най-известните пророчества, които са й приписвани, се включват смъртта на цар Борис III, разпадането на Чехословакия и на Съветския съюз, връщането на Симеон Сакскобургготски, но не като цар, атентатите от 11 септември. Особено известна е в Русия. Смята се, че е предрекла потъването на руската атомна подводница Курск с думите „Курск ке потъне”, които първоначално не били взети сериозно, защото малцина предполагали, че ще има плавателен съд с това име. Град Курск се намира в Централна Русия и няма излаз на море. По-долу следват някои от най-известните цитати на Баба Ванга. „Човек трябва да иска малко, за да може да плати цената.” *** „Сини, червени, зелени — заедно ако се обединят, страната веднъж завинаги ще се оправи.” *** „Не се карайте, всички сте Божии деца. България ще се оправи — чакат я добри дни.” *** „Не е важно какъв си — важното е да си добър човек!” *** „Ще дойдат добри дни за България, за народите, които помагат на нашата държава. Защото тя ще бъде уважавана и тачена от велики държави. Ще мине време, България ще изправи снага, самочувствието на хората ще порасне.” *** „Да не се развеждате, да не се делите, че децата страдат, а и вие хаир от Бога няма да видите.” *** „Трябва да бъдем добри и да се обичаме, защото бъдещето принадлежи на добрите хора и те ще живеят в един прекрасен свят, който сега ни е трудно да си представим!” *** „В събота не се женете — този ден е на мъртвите. Като ще правите веселба, нека е в неделя — в деня на Бога.” *** „А хорото е магичен ритуал — символ на единството, на кръга. Онази енергия, която изпитваме, докато играем хоро, е несравнима с друг танц.” *** „Всеки народ си има звезда, която го зарежда със светлинна енергия. Но има и изключения. Някои народи нямат звезда, а планета. Един ден тези народи няма да могат да оцелеят. В необикновената за тях атмосфера ще се задушат … народ, който има планета вместо звезда, ще угасне както свещ при силен вятър. България има не само една звезда, а цяло съзвездие.” *** „Не е нужно да трупаме богатства. На земята има слънце и блага за всеки.” *** „Във всеки човек има добро и зло. Така е устроен човека. За мене щастието се корени в търпението на човека.” *** „За всеки човек идват периоди на трудности — дори и за най-богатите, и за най-силните, затова човек трябва да бъде смирен, за да ги преодолее.” *** „Много хора се стремят да се нагодят към днешните промени, но това няма да им помогне да влязат в бъдещето. Те са били нужни за времето, което си отива. Други, добри хора сега ще служат на бъдещето и на опазването и развитието на живота.” *** „Чувствата силно ще се обезценят и само лъжливата страст, по-точно амбицията и егоизмът, ще са стимули за отношения.” *** „В природата има хармония и всички ние сме част от нея. Няма „нежива” природа. Всичко „живее” и се подчинява на висша организация и разум.”